SET D’ESPERANÇA.

GRUP DE SUPORT I D’AJUDA

*Acaba de néixer a la Parròquia un nou grup parroquial. Es diu* ***“ Set d’esperança. Grup de suport i d’ajuda “****. El seu objectiu és oferir un servei gratuït d’acompanyament, de suport i d’ajuda a totes aquelles persones que han tingut una pèrdua, sigui d’un ser estimat o per altres causes, i que per això viuen una situació emocional difícil. Es tracta d’una iniciativa quasi pionera entre les parròquies de la diòcesi; la resposta a una necessitat evident perquè moltíssimes persones voldrien, actualment, compartir el seu dol i tenir l’oportunitat de rebre consol, orientació i ajuda. La realitat és que no saben molt bé com es podria aconseguir.*

*Per presentar aquest grup hem parlat amb els seus responsables, na Carme, en Jaume, n’Enrique i en Joan, quatre persones amb experiència en situacions de pèrdua, i preparades en relacions humanes i counselling.*

**Explicau-nos què és “ Set d’esperança”.-** Decidírem posar aquest nom al grup perquè creiem que sintetitza el que volem que sentin les persones que sofreixen el dol produït per una pèrdua. Sabem que és difícil, però la primera passa del consol és tenir la força de l’esperança, que se pot aconseguir amb l’acompanyament i amb la valentia de compartir les situacions doloroses amb altres persones.

**Els destinataris serien…-** Els qui visquin situacions difícils causades per la pèrdua d’un ser estimat o per altres motius de tipus emocional o espiritual i que vulguin ser acompanyat i escoltat. No es tracta de curar malalties, per això estan els professionals de la salut física i mental, ni de resoldre problemes econòmics, que escapen de les nostres possibilitats. Podrem derivar on pertoqui cada un dels possibles casos, però estam disponibles per a totes aquelles persones que voldrien ser ateses, orientades i ajudades des d’una visió humanística, amb respecte i empatia

**Metodologia.-** Farem entrevistes individuals, en una primera fase, i després, si és convenient i acceptat, tendrem trobades en petit grup per tal d’intercanviar experiències i potenciar els efectes terapèutics de la comunicació en grup.

**Com contactar.-** Els possibles interessats poden contactar amb nosaltres, per concretar dia i hora de la primera entrevista personal, acudint a l’oficina de la Parròquia els dimecres de 18,30h. a 19,30h. o trucant al telèfon 971750778 ( secretaria ), el mateix dia i hora. Les entrevistes seran els dilluns, dimarts i dimecres a partir de les 17,30h.

*Hem presentat una bella iniciativa, una mà oberta a totes les persones que sofreixen i un raig d’esperança i de solidaritat. És un crida que diu que és possible sortir de l’angoixa, viure d’una altra forma i estimar-nos més a nosaltres mateixos i als altres. Ja és hora d’intentar-ho. Amb set d’esperança, el nou grup vos espera. Aprofitau l’oferta.*